02011D0020 — FI — 10.07.2019 — 001.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B EUROOPAN KESKUSPANKIN PÄÄTÖS, annettu 16 päivänä marraskuuta 2011, yksityiskohtaisista säännöistä ja menettelyistä niiden ehtojen täytäntöönpanemiseksi, joiden perusteella arvopaperikeskus hyväksytään TARGET2-Securities-palvelujen käyttäjäksi (EKP/2011/20) (2011/789/EU) (EUVL L 319 2.12.2011, s. 117)

Muutettu:









▼B

EUROOPAN KESKUSPANKIN PÄÄTÖS,

annettu 16 päivänä marraskuuta 2011,

yksityiskohtaisista säännöistä ja menettelyistä niiden ehtojen täytäntöönpanemiseksi, joiden perusteella arvopaperikeskus hyväksytään TARGET2-Securities-palvelujen käyttäjäksi

(EKP/2011/20)

(2011/789/EU)







1 artikla

Määritelmät

Tässä päätöksessä

1. ’arviointikertomuksella’ tarkoitetaan kirjallista aineistoa, joka sisältää a) kertomuksen, jonka ovat laatineet asianomaiset toimivaltaiset viranomaiset ja jossa arvioidaan, täyttääkö arvopaperikeskus arvopaperikeskusten järjestelmäänpääsyehdon 2; ja b) arvopaperikeskuksen oman arvioinnin siitä, täyttääkö se arvopaperikeskusten järjestelmäänpääsyehdot 1, 3, 4 ja 5;

2. ’keskuspankilla’ tarkoitetaan Euroopan keskuspankkia, niiden jäsenvaltioiden kansallisia keskuspankkeja, joiden valuutta on euro, niiden jäsenvaltioiden kansallisia keskuspankkeja, joiden valuutta ei ole euro (jäljempänä ’euroalueen ulkopuoliset kansalliset keskuspankit’), mitä tahansa Euroopan talousalueen (ETA) keskuspankkia tai asianomaista toimivaltaista viranomaista (jäljempänä ETA:n keskuspankki) ja mitä tahansa ETA:n ulkopuolisen valtion keskuspankkia tai asianomaista toimivaltaista viranomaista (jäljempänä ’muu keskuspankki’), jos tällaisen euroalueen ulkopuolisen kansallisen keskuspankin, ETA:n keskuspankin tai muun keskuspankin valuuttaa on pidettävä suuntaviivojen EKP/2010/2 18 artiklan nojalla liittämiskelpoisena;

3. ’arvopaperikeskusten järjestelmäänpääsyehdolla 1’ tarkoitetaan ehtoa, joka asetetaan suuntaviivojen EKP/2010/2 15 artiklan 1 kohdan a alakohdassa, eli sitä, että arvopaperikeskus hyväksytään T2S-palvelun käyttäjäksi edellyttäen, että se on ilmoitettu Euroopan arvopaperimarkkinaviranomaiselle direktiivin 98/26/EY 10 artiklan mukaisesti tai, jos kyseessä on ETA:n ulkopuoliselta lainkäyttöalueelta oleva arvopaperikeskus, että se toimii unionissa voimassa olevaa lainsäädäntöä vastaavien säännösten alaisena;

▼M1

4. ’arvopaperikeskusten järjestelmäänpääsyehdolla 2’ tarkoitetaan ehtoa, joka asetetaan suuntaviivojen EKP/2012/13 ( 1 ) 15 artiklan 1 kohdan b alakohdassa, eli että arvopaperikeskus hyväksytään T2S-palvelun käyttäjäksi edellyttäen, että toimivaltaiset viranomaiset ovat antaneet arvopaperikeskuksesta myönteisen arvion i) Euroopan parlamentin ja neuvoston asetuksen (EU) N:o 909/2014 ( 2 ) perusteella, Euroopan talousalueen (ETA) lainkäyttöalueella sijaitsevien arvopaperikeskusten osalta, tai ii) Euroopan arvopaperimarkkinavalvojien komitean ja kansainvälisen arvopaperimarkkinavalvojien järjestön rahoitusmarkkinoiden infrastruktuureja koskevien periaatteiden tai nämä periaatteet täytäntöönpanevan kansallisen säännöstön perusteella ETA:n ulkopuolisella lainkäyttöalueella sijaitsevien arvopaperimarkkinakeskusten osalta; ( 3 );

▼B

5. ’arvopaperikeskusten järjestelmäänpääsyehdolla 3’ tarkoitetaan ehtoa, joka asetetaan suuntaviivojen EKP/2010/2 15 artiklan 1 kohdan c alakohdassa, eli sitä, että arvopaperikeskus hyväksytään T2S-palvelun käyttäjäksi edellyttäen, että arvopaperikeskus antaa kaikki arvopaperit (ISIN-tunnisteet), joiden osalta se toimii liikkeeseenlaskevana arvopaperikeskuksena (tai teknisenä liikkeeseenlaskevana arvopaperikeskuksena), pyynnöstä muiden T2S:ään liittyneiden arvopaperikeskusten saataville;

6. ’arvopaperikeskusten järjestelmäänpääsyehdolla 4’ tarkoitetaan ehtoa, joka asetetaan suuntaviivojen EKP/2010/2 15 artiklan 1 kohdan d alakohdassa, eli sitä, että arvopaperikeskus hyväksytään T2S-palvelun käyttäjäksi edellyttäen, että arvopaperikeskus sitoutuu tarjoamaan muille T2S:ään liittyneille arvopaperikeskuksille perustason säilytyspalveluja syrjimättömyyden periaatetta noudattaen;

7. ’arvopaperikeskusten järjestelmäänpääsyehdolla 5’ tarkoitetaan ehtoa, joka asetetaan suuntaviivojen EKP/2010/2 15 artiklan 1 kohdan e alakohdassa, eli sitä, että arvopaperikeskus hyväksytään T2S-palvelun käyttäjäksi edellyttäen, että arvopaperikeskus sitoutuu muihin T2S:ään liittyneisiin arvopaperikeskuksiin nähden hoitamaan T2S:ssä katteensiirrot keskuspankkirahassa, jos kyseinen valuutta on käytettävissä T2S:ssä;

8. ’asianomaisilla toimivaltaisilla viranomaisilla’ tarkoitetaan keskuspankkeja ja sääntelyviranomaisia, jotka vastaavat tietyn arvopaperikeskuksen yleisvalvonnasta ja/tai valvonnasta ja jotka ovat vastuussa arvopaperikeskusten arvioimisesta sovellettavien hyväksyttyjen standardien perusteella;

9. ’suoraan kytkeytyneellä osapuolella’ tarkoitetaan T2S-osapuolta, jolla on tekninen laitteisto, jonka avulla se pääsee T2S-palvelun käyttäjäksi ja kykenee käyttämään sen arvopaperien katteensiirtopalveluja ilman että arvopaperikeskuksen tarvitsee toimia teknisenä käyttöliittymänä;

10. ’T2S-osapuolella’ tarkoitetaan oikeushenkilöä tai joillain markkinoilla yksityishenkilöä, jolla on sopimussuhde arvopaperikeskuksen kanssa T2S:ssä katteensiirtoon liittyvien toimintojen suorittamiseksi T2S:ssä ja jolla ei välttämättä ole arvopaperitiliä arvopaperikeskuksessa;

▼M1

11. ’markkinainfrastruktuurilautakunnalla’ Euroopan keskuspankin päätöksen (EU) 2019/166 (EKP/2019/3) ( 4 ) nojalla perustettua eurojärjestelmän hallintoelintä;

12. ’arvopapereita ja vakuuksia koskevien markkinainfrastruktuurien neuvonantoryhmällä’ tai ’AMI SeCo –ryhmällä’ samaa kuin suuntaviivojen EKP/2012/13 2 artiklan 25 kohdassa;

▼B

13. ’valuutan osallistumista koskevalla sopimuksella’ tarkoitetaan sopimusta, joka eurojärjestelmän ja euroalueen ulkopuolisen kansallisen keskuspankin tai muusta valuutasta kuin eurosta vastuussa olevan viranomaisen on tehtävä arvopaperitapahtuman katteensiirron toteuttamiseksi keskuspankkirahassa muun valuutan kuin euron määräisenä.

2 artikla

Kohde ja soveltamisala

1. Suuntaviivojen EKP/2010/2 15 artiklassa vahvistetut viisi ehtoa, joiden täyttyessä arvopaperikeskukset voidaan hyväksyä T2S-palvelun käyttäjiksi (jäljempänä ’viisi arvopaperikeskusten järjestelmäänpääsyehtoa’) pannaan täytäntöön tämän päätöksen 3–5 artiklassa vahvistettujen menettelyjen ja liitteessä vahvistettujen sääntöjen mukaisesti.

2. Tätä päätöstä ei sovelleta suoraan kytkeytyneisiin osapuoliin, joilla on oikeussuhde arvopaperikeskusten kanssa.

3 artikla

Hakemusmenettely

1. T2S-palveluja hakevan arvopaperikeskuksen on esitettävä a) hakemus EKP:n neuvostolle ja b) siirtyessään T2S:ään ►M1 itsearviointiraportti ◄ .

2. ►M1 Itsearviointiraportissa ◄ on osoitettava, että arvopaperikeskus täyttää viisi arvopaperikeskusten järjestelmäänpääsyehtoa siirtyessään T2S:ään, ja todettava kunkin arvopaperikeskuksen järjestelmäänpääsyehdon täytäntöönpanon aste seuraavien ryhmien mukaisesti: täyttää, täyttää osittain ja ehtoa ei sovelleta, sekä esitettävä arvopaperikeskuksen perustelut, selitykset ja asiaankuuluva näyttö.

3. ►M1 Markkinainfrastruktuurilautakunta ◄ tekee edellä mainitun aineiston perusteella EKP:n neuvostolle ehdotuksen arvopaperikeskuksen hakemuksesta päästä T2S-palvelujen käyttäjäksi. Valmistellessaan ehdotustaan ►M1 markkinainfrastruktuurilautakunta ◄ voi pyytää selvennyksiä hakemuksen esittäneeltä arvopaperikeskukselta tai esittää sille kysymyksiä.

4. EKP:n neuvosto tekee ►M1 markkinainfrastruktuurilautakunnan ◄ ehdotuksen perusteella päätöksen arvopaperikeskuksen hakemuksesta ja ilmoittaa siitä kirjallisesti kyseiselle arvopaperikeskukselle viimeistään kahden kuukauden kuluessa a) hakemuksen vastaanottopäivästä tai b) päivämäärästä, jona vastaanotettiin vastaus mihin tahansa ►M1 markkinainfrastruktuurilautakunnan ◄ 3 kohdan nojalla esittämään selvennyspyyntöön tai kysymykseen. Jos EKP:n neuvosto hylkää hakemuksen, se perustelee päätöksensä.

4 artikla

Menettely, jonka mukaisesti haetaan poikkeusta arvopaperikeskusten järjestelmäänpääsyehdosta 5

1. Arvopaperikeskus voi hakea poikkeusta arvopaperikeskusten järjestelmäänpääsyehdosta 5 oman erityisen toiminnallisen tai teknisen tilanteensa perusteella.

2. Arvopaperikeskus on esitettävä poikkeusta koskevan hakemuksen arvioimista varten ►M1 markkinainfrastruktuurilautakunnalle ◄ hakemus ja näyttöä seuraavista seikoista:

a) poikkeus koskee katteensiirron volyymin hyvin vähäistä osuutta, kun se lasketaan osuutena arvopaperikeskuksessa kuukauden aikana päivittäin keskimäärin vastaan otettujen toimitus maksua vastaan -käskyjen kokonaisuusmäärästä, ja näiden toimien katteensiirron toteuttamisesta T2S:ssä aiheutuisi liian suuria kustannuksia arvopaperikeskukselle;

b) arvopaperikeskus on ottanut käyttöön teknisiä ja operatiivisia suojakäytäntöjä varmistaakseen sen, että poikkeus pysyy enintään a kohdassa asetetun kynnyksen suuruisena;

c) arvopaperikeskus on pyrkinyt kaikin keinoin täyttämään arvopaperikeskuksen järjestelmäänpääsyehdon 5.

3. Poikkeusta koskevan pyynnön vastaanottamisen jälkeen

a) ►M1 markkinainfrastruktuurilautakunta ◄ toimittaa arvopaperikeskuksen hakemuksen ja oman ennakkoarviointinsa ►M1 AMI SeCo –ryhmälle ◄ ;

b) ►M1 AMI SeCo –ryhmä ◄ toimittaa ►M1 markkinainfrastruktuurilautakunnalle ◄ hakemusta koskevan kantansa viipymättä ja kohtuullisessa ajassa tarkasteltavaksi;

c) saatuaan ►M1 AMI SeCo –ryhmän ◄ kannan ►M1 markkinainfrastruktuurilautakunta ◄ valmistelee lopullisen arvioinnin ja toimittaa sen ja koko asiakirja-aineiston EKP:n neuvostolle;

d) EKP:n neuvosto tekee perustellun päätöksen poikkeusta koskevasta hakemuksesta;

e) ►M1 markkinainfrastruktuurilautakunta ◄ ilmoittaa arvopaperikeskukselle ja ►M1 AMI SeCo –ryhmälle ◄ kirjallisesti EKP:n neuvoston perustellusta päätöksestä.

4. Jonkin keskuspankin nimeämä arvopaperikeskus, joka on allekirjoittanut valuutan osallistumista koskevan sopimuksen ja joka on päättänyt toteuttaa omien rahapoliittisten transaktioidensa katteensiirrot keskuspankkirahassa T2S:n ulkopuolella, toimittaa poikkeusta koskevan hakemuksen siitä, että se saa toteuttaa tällaisten rahapoliittisten transaktioidensa katteensiirrot T2S:n ulkopuolella. Tällaisessa tapauksessa poikkeus myönnetään sillä edellytyksellä, että a) eurojärjestelmä on saanut kaikki asiaankuuluvat tiedot tällaisen katteensiirron teknisestä toteutuksesta ja b) tällainen katteensiirto ei edellytä muutoksia T2S:n toimintaan eikä vaikuta siihen kielteisesti. Nimeävää keskuspankkia pitäisi kehottaa antamaan lausuntonsa tästä poikkeusta koskevasta hakemuksesta.

5. Arvopaperikeskus, jolle on myönnetty poikkeus, toimittaa ►M1 markkinainfrastruktuurilautakunnalle ◄ kuukausittain kertomuksen, jossa se osoittaa noudattavansa edelleen poikkeusta, mukaan lukien 2 kohdan a alakohdassa tarkoitettu sovittu kynnys. Edellä 4 kohdassa tarkoitettu arvopaperikeskus, jolle on myönnetty poikkeus, toimittaa ►M1 markkinainfrastruktuurilautakunnalle ◄ kuukausittain kertomuksen tilanteesta.

6. Jos arvopaperikeskus, jolle on myönnetty poikkeus, ylittää jatkuvasti edellä 2 kohdan a alakohdassa tarkoitetun sovitun kynnyksen kuuden kuukauden jakson aikana, EKP:n neuvosto peruuttaa poikkeuksen sillä perusteella, että arvopaperikeskusten järjestelmäänpääsyehtoa 5 ei ole noudatettu, ja ►M1 markkinainfrastruktuurilautakunta ◄ ilmoittaa tästä arvopaperikeskukselle.

7. Arvopaperikeskus voi poikkeuksen peruuttamisen jälkeen tehdä uuden poikkeusta koskevan hakemuksen tässä artiklassa vahvistetun menettelyn mukaisesti.

8. Kriisitilanteessa, joka saattaisi vaarantaa maan rahoitusmarkkinoiden vakauden tai asianomaisen keskuspankin tehtävän suojella oman valuuttansa arvoa ja joka on johtanut siihen, että kyseisen maan keskuspankki on osana kriisinhallintasuunnitelmaansa ryhtynyt toteuttamaan arvopaperitapahtumien katteensiirron varajärjestelyin, kyseisen keskuspankin nimeämä arvopaperikeskus toimittaa ►M1 markkinainfrastruktuurilautakunnalle ◄ hakemuksen arvopaperikeskusten järjestelmäänpääsyehtoa 5 koskevasta tilapäisestä poikkeuksesta, ja se voi tilapäisesti huolehtia katteensiirrosta muilla tavoin. EKP:n neuvosto tekee tällaisesta hakemuksesta perustellun päätöksen ja ottaa huomioon asianomaisen keskuspankin lausunnon tilanteesta, joka edellyttää tilapäistä poikkeamista arvopaperikeskuksen järjestelmäänpääsyehdosta 5. Asianomainen keskuspankki toimittaa ►M1 markkinainfrastruktuurilautakunnalle ◄ vähintään kuukausittain tilannearvionsa.

▼M1

5 artikla

Arvopaperikeskusten viiden järjestelmäänpääsyehdon jatkuva noudattaminen

1. Arvopaperikeskuksen, joka on hyväksytty T2S-palvelujen käyttäjäksi, on täytettävä T2S-järjestelmään siirryttyään jatkuvasti viisi arvopaperikeskusten järjestelmäänpääsyehtoa ja

a) erityisesti varmistettava vuosittain suorittamansa luotettavan itsearvioinnin avulla ja sitä tukevalla asiaankuuluvalla aineistolla, että se täyttää edelleen arvopaperikeskusten järjestelmäänpääsyehdot 1, 3, 4 ja 5.

b) toimitettava viipymättä markkinainfrastruktuurilautakunnalle asianomaisten toimivaltaisten viranomaisten suorittama viimeisin säännönmukainen tai ylimääräinen arviointi, joka perustuu asetukseen (EU) N:o 909/2014 Euroopan arvopaperimarkkinavalvojien komitean ja kansainvälisen arvopaperimarkkinavalvojien järjestön rahoitusmarkkinoiden infrastruktuureja koskeviin periaatteisiin (Principles for Financial Market Infrastructures, jäljempänä ’PFMI-periaatteet’) tai nämä periaatteet täytäntöönpanevaan kansalliseen säännöstöön. Jos edellä mainittua arviointia ei ole, arvopaperikeskuksen on toimitettava asianomaisiin asiakirjoihin perustuva oma vakuutus,

c) pyydettävä asianomaisilta toimivaltaisilta viranomaisilta uusi arviointi siitä, että se noudattaa asetusta (EU) N:o 909/2014, PFMI-periaatteita tai PFMI-periaatteet täytäntöönpanevaa kansallista säännöstöä, jos arvopaperikeskuksen järjestelmässä on tehty oleellisia muutoksia;

d) ilmoitettava markkinainfrastruktuurilautakunnalle viipymättä, jos asianomaisen toimivaltaisen viranomaisen arvioinnissa tai itsearvioinnissa on todettu, että se ei täytä jotakin viidestä arvopaperikeskusten järjestelmäänpääsyehdosta;

e) toimitettava markkinainfrastruktuurilautakunnan pyynnöstä arviointikertomus, joka osoittaa, että arvopaperikeskus täyttää edelleen kaikki viisi arvopaperikeskusten järjestelmäänpääsyehtoa.

2. Markkinainfrastruktuurilautakunta voi suorittaa oman arviointinsa ja seurata sitä, että arvopaperikeskus täyttää viisi järjestelmäänpääsyehtoa, tai pyytää tietoja arvopaperikeskukselta. Jos markkinainfrastruktuurilautakunta tekee päätöksen siitä, että arvopaperikeskus ei täytä jotakin viidestä arvopaperikeskusten järjestelmäänpääsyehdosta, se aloittaa menettelyn, josta määrätään sopimuksissa, joita tehdään arvopaperikeskusten kanssa suuntaviivojen EKP/2012/13 16 artiklan mukaisesti.

▼B

6 artikla

Voimaantulo

Tämä päätös tulee voimaan sen julkaisemista Euroopan unionin virallisessa lehdessä seuraavana päivänä.









LIITE

VIITTÄ ARVOPAPERIKESKUSTEN JÄRJESTELMÄÄNPÄÄSYEHTOA KOSKEVAT YKSITYISKOHTAISET TÄYTÄNTÖÖNPANOSÄÄNNÖT

Tässä liitteessä

— ’perustason säilytyspalveluilla’ tarkoitetaan sitä, että kolmannen osapuolen omistamia arvopapereita ja muita rahoitusvälineitä säilyttää ja hallinnoi tällaisista tehtävistä vastaava yhteisö. Tällaiset palvelut käsittävät arvopaperien turvallisen säilyttämisen, koron ja osinkojen jakamisen säilytettäville arvopapereille ja yrityksen näitä arvopapereita koskevien toimien käsittelyn;

— ’sijoittavalla arvopaperikeskuksella’ tarkoitetaan arvopaperikeskusten välisten linkkien yhteydessä arvopaperikeskusta, joka avaa tilin toisessa arvopaperikeskuksessa (liikkeeseenlaskeva arvopaperikeskus) arvopaperitapahtumien katteensiirron mahdollistamiseksi arvopaperikeskusten välillä;

— ’liikkeeseenlaskevalla arvopaperikeskuksella’ tarkoitetaan arvopaperikeskusta, jossa arvopaperit on laskettu liikkeeseen ja levitetty liikkeeseenlaskijan puolesta. Liikkeeseenlaskeva arvopaperikeskus vastaa yhtiötapahtumien käsittelystä liikkeeseenlaskijan nimissä. Liikkeeseenlaskeva arvopaperikeskus pitää tilit kirjanpidossaan sijoittavien arvopaperikeskusten nimissä, jotta arvopaperit voidaan siirtää sijoittaville arvopaperikeskuksille;

— ’teknisellä liikkeeseenlaskevalla arvopaperikeskuksella’ tarkoitetaan sijoittavaa arvopaperikeskusta, joka pitää arvopaperit liikkeeseenlaskevassa arvopaperikeskuksessa, joka ei osallistu T2S:ään, ja sitä pidetään liikkeeseenlaskevana arvopaperikeskuksena T2S:n toiminnan kannalta tällaisten arvopaperien osalta;

— ’sijoitusrahastojen osuuksilla’ tarkoitetaan sijoitusrahastojen nettovarallisuuden omistusosuuksia, joita sijoittajat saavat pääomansijoitustensa vastikkeeks

I. Arvopaperikeskusten järjestelmäänpääsyehdon 1 yksityiskohtainen täytäntöönpano

Jotta arvopaperikeskus saisi tämän ehdon osalta positiivisen arvioinnin

a) Euroopan talousalueen (ETA) valtiossa sijaitsevan arvopaperikeskuksen täytyy sisältyä direktiivin 98/26/EY 10 artiklan mukaisesti pidettävään yksilöityjen järjestelmien luetteloon ja

b) ETA:n ulkopuolisesta valtiosta olevan arvopaperikeskuksen on toimitettava ►M1 markkinainfrastruktuurilautakunnan ◄ hyväksymän yrityksen antama lainopillinen lausunto, jota päivitetään aika ajoin, jos tapahtuu olennaisia muutoksia, jotka saattaisivat vaikuttaa lainopilliseen lausuntoon, tai jos ►M1 markkinainfrastruktuurilautakunta ◄ sitä pyytää, ja tässä lausunnossa on vahvistettava, että arvopaperikeskus toimii unionissa voimassa olevaa lainsäädäntöä vastaavien säännösten alaisena.

▼M1

II. Arvopaperikeskusten järjestelmäänpääsyehdon 2 yksityiskohtainen täytäntöönpano

Tämän järjestelmänpääsyehdon perusteella suoritettavan arvioinnin yhteydessä arvopaperikeskuksen on toimitettava seuraavat asiakirjat:

a) ETA-maassa sijaitsevan arvopaperikeskuksen osalta sitä koskevan arvioinnin tulos tai sen todistus toimiluvasta (sen mukaan kumpi on tuoreempi), jonka asianomainen viranomainen on antanut Euroopan parlamentin ja neuvoston asetuksen (EU) N:o 909/2014 ( 5 ) perusteella; jos näyttöä kyseisen asetuksen noudattamisesta ei ole saatavilla, arvopaperikeskuksen on toimitettava arvioinnin ja/tai toimiluvan kanssa linjassa oleva oma vakuutus; tai

b) ETA:n ulkopuolella sijaitsevan arvopaperikeskuksen osalta sitä koskevan arvioinnin tulos tai sen todistus toimiluvasta (sen mukaan kumpi on tuoreempi), jonka asianomainen viranomainen on antanut Euroopan arvopaperimarkkinavalvojien komitean ja kansainvälisen arvopaperimarkkinavalvojien järjestön rahoitusmarkkinoiden infrastruktuureja koskevien periaatteiden (jäljempänä ’PFMI-periaatteet’) ( 6 ) tai – soveltuvin osin – nämä periaatteet täytäntöönpanevan kansallisen säännöstön perusteella. Jos näyttöä PFMI-periaatteet täytäntöönpanevan kansallisen säännöstön noudattamisesta ei ole saatavilla, arvopaperikeskuksen on toimitettava arvioinnin ja/tai toimiluvan kanssa linjassa oleva oma vakuutus.

Jos asianomainen toimivaltainen viranomainen on havainnut puutteita asetuksen (EU) N:o 909/2014, PFMI-periaatteiden tai nämä periaatteet täytäntöönpanevan kansallisen säännöstön noudattamisessa, kyseisen arvopaperikeskuksen on ilmoitettava markkinainfrastruktuurilautakunnalle näitä puutteita koskevat yksityiskohtaiset tiedot sekä esitettävä niitä koskevat selitykset ja todisteet. Arvopaperikeskuksen on myös toimitettava markkinainfrastruktuurilautakunnalle asianomaisten toimivaltaisten viranomaisten päätelmät, sellaisina kuin ne on esitetty arvioinnissa.

Asianomaisten toimivaltaisten viranomaisten mahdollisesti havaitsemat puutteet asetuksen (EU) N:o 909/2014, PFMI-periaatteiden tai nämä periaatteet täytäntöönpanevan kansallisen säännöstön noudattamisessa ei saa EKP:n arvioinnin mukaan vaarantaa T2S-palvelujen tarjoamista turvallisesti ja tehokkaasti.

Edellä mainitut tiedot käsitellään niiden asiaankuuluvien hakumenettelyjen mukaisesti, jotka koskevat hyväksymistä T2S-palvelun käyttäjäksi ja viiden arvopaperikeskusten järjestelmäänpääsyehdon jatkuvaa noudattamista.

Arvopaperikeskus täyttää tämän arvopaperikeskusten järjestelmäänpääsyehdon, jos

a) asianomaiset toimivaltaiset viranomaiset ovat antaneet ETA-valtiossa sijaitsevalle arvopaperikeskukselle asetuksen (EU) N:o 909/2014 nojalla toimiluvan tai viimeisimmässä arvioinnissaan myönteisen arvion asetuksen (EU) N:o 909/2014 perusteella, tai

b) asianomaiset toimivaltaiset viranomaiset ovat viimeisimmässä arvioinnissaan antaneet ETA:n ulkopuolisessa valtiossa sijaitsevalle arvopaperikeskukselle myönteisen arvioinnin PFMI-periaatteiden tai nämä periaatteet täytäntöönpanevan kansallisen säännöstön perusteella.

Jos arvopaperikeskuksen toimilupa/arviointi perustuu muuhun oikeudelliseen säännöstöön kuin PFMI-periaatteisiin tai asetukseen (EU) N:o 909/2014, arvopaperikeskuksen on toimitettava markkinainfrastruktuurilautakunnalle ja EKP:n neuvostolle riittävästi näyttöä siitä, että arvioinnin perusteena ollut oikeudellinen säännöstö vastaa luonteeltaan ja tasoltaan asetusta (EU) N:o 909/2014 tai PFMI-periaatteita.

Jos asianomaisten toimivaltaisten viranomaisten arviointiin sisältyy luottamuksellisia tietoja, arvopaperikeskuksen on toimitettava yleisluonteinen yhteenveto tai arviointipäätelmät osoittaakseen sen, missä määrin se täyttää ehdot.

▼B

III. Arvopaperikeskusten järjestelmäänpääsyehdon 3 yksityiskohtainen täytäntöönpano

Arvopaperikeskukselta, jolla on pääsy T2S-palveluihin, ei edellytetä, että se pitää kaikki tilinsä ja saldonsa T2S:ssä jokaisen liikkeeseen laskemansa arvopaperin (ISIN-tunnisteen) osalta tai jokaisen sellaisen arvopaperin (ISIN-tunnisteen) osalta, jonka osalta arvopaperikeskus toimii teknisenä liikkeeseenlaskevana arvopaperikeskuksena. Sen on kuitenkin annettava arvopaperi (ISIN-tunniste) viipymättä lisäkustannuksitta T2S:ään liittyneen sijoittavan arvopaperikeskuksen käyttäjien saataville sellaisella sopimuksella, jolla niiden pyynnöille ei aseteta kohtuuttomia ehtoja. Saattaa olla, että jotkin sijoitusrahastojen osuudet eivät ole automaattisesti sellaisen sijoittavan arvopaperikeskuksen saatavilla, joka avaa tilin liikkeeseenlaskevassa arvopaperikeskuksessa, koska rajatylittävälle voitonjaolle on asetettu laissa rajoituksia, joita sovelletaan sijoitusrahastojen osuuksien liikkeeseenlaskijoihin.

Liikkeeseenlaskevan arvopaperikeskuksen edellytetään noudattavan kansallisia sääntöjä, mutta se ei saa vyöryttää näiden sääntöjen soveltamisesta aiheutuvia kuluja muille arvopaperikeskuksille T2S:ssä. Tällä vaatimuksella varmistetaan, että kansallisten sääntöjen noudattamisen kustannukset pysyvät paikallisina ja arvopaperikeskukset toimivat vastavuoroisesti T2S:ssä. Tämä vaatimus edistää lisäksi mahdollisimman yhdenmukaistettuja katteensiirtomenettelyjä T2S:ssä.

Liikkeeseenlaskevan arvopaperikeskuksen edellytetään noudattavan kansallisia sääntöjä, mutta sen on tuettava sijoittavaa arvopaperikeskusta, joka pyytää saatavuutta, eikä se saa periä katteensiirrosta lisäkustannuksia. Kansallisten sääntöjen noudattamisen aiheuttaman viipeen on koskettava samalla tavoin kaikkia osapuolia.

Sijoittava arvopaperikeskus voi pyytää arvopaperia (ISIN-tunnistetta), jota ei ole vielä saatavilla T2S:ssä, asianomaiselta liikkeeseenlaskevalta arvopaperikeskukselta tai tekniseltä liikkeeseenlaskevalta arvopaperikeskukselta. Saadessaan tällaisen pyynnön liikkeeseenlaskeva arvopaperikeskus tai tekninen liikkeeseenlaskeva arvopaperikeskus tallentaa kaikki arvopaperin viitetiedot T2S:ään ja antaa ne saataville operatiivisia menettelyjä koskevassa käsikirjassa määritellyssä määräajassa, jotta eurojärjestelmä voi toimittaa ne arvopaperikeskuksille ja keskuspankeille.

Mikäli sijoittava arvopaperikeskus on allekirjoittanut vaaditut sopimusehdot, liikkeeseenlaskeva arvopaperikeskus avaa ilman kohtuutonta viivästystä vähintään yhden arvopaperitilin tietylle arvopaperille (ISIN-tunnisteelle) sijoittavaa arvopaperikeskusta varten. Jos liikkeeseenlaskeva arvopaperikeskus kieltäytyy avaamasta arvopaperitiliä ja saattamasta liikkeeseenlaskevan arvopaperikeskuksen arvopaperit sijoittavan arvopaperikeskuksen saataville, tämä merkitsee arvopaperikeskusten järjestelmäänpääsyehdon 3 rikkomista.

Sijoittavan arvopaperikeskuksen on ilmoitettava ►M1 markkinainfrastruktuurilautakunnalle ◄ jokaisesta tapauksesta, jossa liikkeeseenlaskeva arvopaperikeskus ei täytä arvopaperikeskusten järjestelmäänpääsyehtoa 3. ►M1 markkinainfrastruktuurilautakunta ◄ määrittää ehtojen rikkomisen luonteen ja toistuvuuden mukaan, rikkooko liikkeeseenlaskeva arvopaperikeskus ehtoja jatkuvasti, missä tapauksessa sovelletaan arvopaperikeskusten kanssa tehtäviä sopimuksia koskevaa menettelyä suuntaviivojen EKP/2010/2 16 artiklan mukaisesti.

IV. Arvopaperikeskusten järjestelmäänpääsyehdon 4 yksityiskohtainen täytäntöönpano

Tämä arvopaperikeskusten järjestelmäänpääsyehto on järjestelmäänpääsystä ja yhteentoimivuudesta annettujen suuntaviivojen ( 7 ) mukainen, sillä niissä todetaan, että sijoittava arvopaperikeskus on hyväksyttävä liikkeeseenlaskevan arvopaperikeskuksen palvelujen käyttäjäksi samoin ehdoin kuin mikä tahansa muu liikkeeseenlaskevan arvopaperikeskuksen tavanomainen osallistuja.

Jotta sijoittava arvopaperikeskus voi tarjota liikkeeseenlaskevan arvopaperikeskuksen liikkeeseen laskemia arvopapereita koskevia katteensiirtopalveluja, sijoittavan arvopaperikeskuksen on tarjottava osallistujilleen myös perustason säilytyspalveluja näiden arvopaperien osalta. T2S tarjoaa käteisrahan ja arvopapereiden katteensiirron ydinpalveluja keskuspankkirahassa, jos perustason säilytyspalveluja tarjotaan T2S:n ulkopuolella.

Liikkeeseenlaskevan arvopaperikeskuksen on noudatettava T2S Corporate Actions Subgroup -nimisiä standardeja ( 8 ), kaikkia sovellettavia T2S-standardeja tai markkinakäytäntöjä.

Sijoittavaa arvopaperikeskusta on kohdeltava samalla tavoin kuin mitä tahansa muuta liikkeeseenlaskevan arvopaperikeskuksen asiakasta. Liikkeeseenlaskeva arvopaperikeskus ei saa asettaa teknisiä esteitä eivätkä tarjota sijoittaville arvopaperikeskuksille edullisempia ehtoja, joilla ne voisivat saada perustason säilytyspalveluja.

V. Arvopaperikeskusten järjestelmäänpääsyehdon 5 yksityiskohtainen täytäntöönpano

Arvopaperikeskusten järjestelmäänpääsyehdon 5 täytäntöönpanossa on säilytettävä tasapuoliset toimintaedellytykset suoran ja epäsuoran omistuksen markkinoiden välillä. Suoran omistuksen markkinoilla toimiva arvopaperikeskus voi pääsääntöisesti siirtyä T2S:ään joko yhdistämällä kaikki arvopaperitilinsä T2S:ään tai käyttämällä monikerroksista mallia, jossa teknisen osallistujan tilit ovat T2S:ssä ja loppusijoittajan tilit pysyvät paikallisen arvopaperikeskuksen alustalla. Arvopaperikeskusten järjestelmäänpääsyehto 5 täyttyy kaikilta osin, jos suoran omistuksen markkinat päättävät yhdistää ja ylläpitää kaikki arvopaperitilinsä kokonaan T2S:ssä. Jos suoran omistuksen markkinat päättävät kuitenkin siirtyä T2S:ään käyttämällä monikerroksista mallia, ►M1 markkinainfrastruktuurilautakunnan ◄ arvioinnissa, joka koskee siihen liittyviä menettelyjä T2S:n sisällä ja ulkopuolella, on otettava huomioon arvopaperikeskusten järjestelmäänpääsyehdon 5 oleellinen sisältö ja ilmoitettava, onko markkinoiden pyydettävä poikkeusta arvopaperikeskusten järjestelmäänpääsyehdosta 5.

▼M1

VI. Yleissäännös

Jos arvopaperikeskus, joka on hyväksytty T2S-palvelun käyttäjäksi, ei enää täytä jotakin viidestä arvopaperikeskusten järjestelmäänpääsyehdosta, markkinainfrastruktuurilautakunta aloittaa arvopaperikeskusten kanssa tehdyissä sopimuksissa määrätyn menettelyn.